Tisztelt Ünneplő Vendégeink ! Tisztelt Csillaghegyiek!

Ünnepelni jöttünk, emlékezni az 1956 október végén, november elején történt hősi eseményekre, fejet hajtani azok előtt, akik történelmünkbe beírták nevüket. Beírták a nevüket, mert nem mérlegelték, hogy mekkora az esély a győzelemre, hanem tették, amit tenni kell a szabadságért, a függetlenségért. 1956 őszén egy pillanatra, néhány napra csodás egységbe kovácsolódott a nemzet, egyet akart a kétkezi munkás, az író, a diák, a tanár, a pap, és a hitetlen.

68 esztendővel ezelőtt a remény napja jött el. A reményé, hogy esélyt kap országunk, nemzetünk a Jaltában 1945 februárban született világfelosztás béklyójából való kiszakadásra, a saját útra lépésre. Egy esztendővel előtte Ausztriát elhagyták a szovjet csapatok, és ezáltal lényegében indokolhatatlanná vált az utánpótlási vonalat biztosító szovjet csapatok jelenléte hazánkban. A II. világháború utáni békeszerződés, ugyanis azt mondta ki: „A Szerződés életbelépését követően minden szövetséges fegyveres erőt 90 napon belül Magyarországról vissza kell vonni, mindazonáltal a Szovjetuniónak fennmarad a joga magyar területen oly fegyveres erő tartására, amelyre szüksége lehet ahhoz, hogy a szovjet hadseregnek az ausztriai szovjet megszállási övezettel való közlekedési vonalait fenntartsa.” Az idegen csapatok megszállása alóli felszabadulás, a függetlenség reménye búvópatakként tört fel a Műegyetemtől indult október 23.-i diáktüntetéssel. A tüntetés 16 pontja közül ezért az volt az első, hogy azonnal vonják ki a szovjet csapatokat, „Ruszkik, haza!”

A békésnek induló -a Rákosi-címertől megszabadított nemzetiszínű lobogókkal demonstráló - tüntetés résztvevői az állampárt kétszínű viselkedésével és ellenséges fellépésével szembesültek. Az eldördülő sortüzek már a remény születésének pillanatában egyértelművé tették, hogy a remény beteljesüléséért küzdeni, áldozatokat kell hozni. A pesti srácok akkori – ÁVH-sok és katonai alakulatok elleni - helytállását november 2.-án Féja Géza egy írásában így méltatta: *„Soha a történelem folyamán nem volt még ennyire egy test, egy lélek ez a nemzet. Ott, a barikádokon, a pesti utcán véres nemzeti zászlók alatt, tudta mindenki, hogy mi a feladata, nem kellett parancsszó, nem kellett bíztatás, ha valaki elesett, öten nyomultak a helyébe.”* Akkor, egy pillanatra úgy tűnt, hogy a nemzetközi rokonszenv erőt ad szabadságharcunk sikeréhez, és miként Mindszenty bíboros november 3.-i rádió-beszédében kiemelte *„mi, magyarok az európai népek családi, bensőséges békéjének zászlóvivői”* leszünk.

A bíztató szavakon túl azonban a globális világ nem tett semmit. Illúziónak bizonyult az a remény, hogy a nyugati hatalmak, és kiemelten az Egyesült Államok – noha a Kelet- Európai „rab nemzetek” felszabadításának szándékát hirdették- bármilyen lépést is tesznek az európai status quo megváltoztatására. Általános volt az az illúzió is, hogy az ENSZ képes lesz hatékony közvetítésre a szuperhatalmak között immár felmerülő új konfliktus esetében, mint tette azt Korea esetében. Pedig általános volt a remény, hogy a Biztonsági Tanács vagy a Közgyűlés a világ közvéleményének támogatásával hatékonyan tudja befolyásolni a szovjet politikát a magyarországi helyzet békés megoldása érdekében. Ennek megfelelően sokan már a forradalom alatt ENSZ-megfigyelőket, sőt ENSZ csapatokat vártak.

A csodák reményét eloszlatta a véres történelem. Közel egy századdal 1849 után 1956-ban is orosz katonák verték le a függetlenségért, szabadságért küzdő pesti srácokat. A budapesti gócokban – Széna téren, Corvin közben, Csepelen – harcoló forradalmárok ellenállását néhány nap alatt megtörte az aránytalan túlerő. A harcokban a statisztikai adatok szerint 2652 magyar és 720 szovjet állampolgár esett el. A forradalom következményeként mintegy 200 ezer magyar hagyta el az országot, túlnyomó többségük Ausztria felé menekülve, akik közül mintegy 12 ezer tért vissza, élve az 1957- elején meghirdetett amnesztiával. Ugyanakkor a forradalmat eláruló Kádár rendszere megtorló intézkedései révén mintegy 400 embert kivégzett - az általuk ellenforradalomnak nevezett – a szabadságért vívott küzdelemben való részvételért, 21- 22 ezer személyt bebörtönöztek, 16-18 ezer főt internáltak. Mindezt az amnesztia ígérete után, és úgy, hogy a résztvevők jelentős része elmenekült az országból. A forradalom igazsága, a remény veszni látszott. De vajon elveszhet-e az igazság?

A mai napon a katolikus naptár szerint szent II. János Pál pápa emléknapja van, aki János evangéliumából gyakran idézte, hogy „az igazság tesz szabaddá titeket”.

1956 igazsága mérce és iránytű, ami a büszkeségünket táplálja, és ami 33 év múltával hozta el annak kinyilvánítását, hogy 1956 nem ellenforradalom volt. Mit is jelent 1956 igazsága ? Egy Franciaországba emigrált Corvin- közi harcos - Sujánszky Jenő - 1993-ban tartott előadásában rámutatott, hogy *„1956 sokkal több volt, mint egy szabadságharc. Eszmeáramlata, szellemi, ideológiai tartalma az egész emberiség számára mutatta a helyes utat, amely kivezet a kapitalizmus és a szocialista kollektivizmus meddő harcából és ellentétéből keletkezett politikai zsákutcából. És ami a legértékesebb, legfontosabb világtörténelmi jelentősége 1956-nak, az az, hogy döntően befolyásolta azt a küzdelmet, ami az egész emberiség keretében alakult ki a 20. század folyamán a totalitarizmus és a demokrácia között.* 1956 legfontosabb tette egy értékrend melletti hősies kiállás volt, amelyért életüket is áldozták a harcok, és a megtorlások idején hőseink, mártírjaink.

Ezáltal 1956 talán legfontosabb igazsága, és üzenete a mi generációnk számára éppen abban rejlik, hogy valós nemzeti függetlenségünk csak közös és szilárd értékrend mellett valósulhat meg. A mi feladatunk tehát a saját időnkben a hamis próféciákkal szemben az, hogy azt az értékrendet kialakítsuk és előmozdítsuk, amellyel megőrizhetjük a nemzetek közösségében a nemzeti identitásunkat, függetlenségünket, boldogulásunkat. Ez a mi dolgunk, és nem is kevés!